钦定古今图书集成/明伦汇编/官常典/第661卷 > 曹端
## 钦定古今图书集成/明伦汇编/官常典/第661卷 > 曹端

按《明外史》本传：“端字正夫，渑池人。自幼不妄言动，师
事宜阳马子才、太原彭宗古，远有端绪。举永乐六年
乡试。明年以会试副榜授山西霍州学正。善训诱，诸
生翕然从化，上官不敢以属吏临之。居九年，丧父，服
阕，调蒲州学正。考绩至京，蒲人、霍人交章请复任，以
霍人奏先至，得允。宣德九年正月卒于官，年五十九”，
州人为罢市巷哭。端所著有《四书详说》《大极图通书》
《西铭释文》《孝经述解》《儒家宗统谱》《家规辑要》《存疑录》
诸书，学者称“月川先生。”明世北方理学，实自端倡之。